<classify> RAIS John Magufuli amefanya uteuzi wa wenyeviti wanane wa bodi za taasisi za serikali na Mtendaji Mkuu wa Mamlaka ya Udhibiti wa Ununuzi wa Umma PPRA, baada ya waliokuwepo kumaliza muda wao.Kwa mujibu wa taarifa ya Ikulu juzi jioni, uteuzi wa wenyeviti hao umeanza Oktoba 26, mwaka huu. Walioteuliwa ni Profesa Joyce Kinabo kuwa Mwenyekiti wa Bodi ya Taasisi ya Chakula na Lishe Tanzania TFNC.Profesa Kinabo ni Mhadhiri wa Chuo Kikuu cha Sokoine cha Kilimo, Idara ya Sayansi na Teknolojia ya Chakula.Mwingine ni Profesa Costa Mahalu kuwa Mwenyekiti wa Baraza la Chuo Kikuu cha Ardhi ARU; Jaji mstaafu wa Mahakama ya Rufani, Sauda Mjasiri kuwa Mwenyekiti wa Bodi ya Mamlaka ya Rufani za Zabuni za Umma PPAA na Profesa Elifas Bisanda kuwa Mwenyekiti wa Bodi ya Shirika la Kuhudumia Viwanda Vidogo SIDO.Wengine ni Dk Selemani Majige kuwa Mwenyekiti wa Bodi ya Kampuni ya Puma Energy Tanzania; Julius Ndyamukama kuwa Mwenyekiti wa Bodi ya Wakala wa Huduma ya Ununuzi Serikalini GPSA; Meja Jenerali mstaafu Hamis Semfuko kuwa Mwenyekiti wa Bodi ya Mamlaka ya Hifadhi ya Wanyamapori TAWA na Profesa.Romanus Cleophace Ishengoma kuwa Mwenyekiti wa Bodi ya Mfuko wa Misitu Tanzania TaFF.Wakati huo huo, Mheshimiwa Rais Magufuli amemteua Mhandisi Leonard Kapongo kuwa Mtendaji Mkuu wa Mamlaka ya Udhibiti wa Ununuzi wa Umma Public Procurement Regulatory Authority - PPRA. Anachukua nafasi ya Dk Laurent Shirima ambaye amemaliza muda wake, ilisema taarifa hiyo ya Ikulu.  <topic>: KITAIFA 